DA Den Europæiske Unions Tidende C 323/31

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

2010/C 323/14

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

ENHEDSDOKUMENT

RÅDETS FORORDNING (EF) Nr. 510/2006

»CORDERO DE EXTREMADURA«

EF-Nr.: ES-PGI-0005-0725-09.10.2008

BGB ( X ) BOB ( )

1. Betegnelse:

»Cordero de Extremadura«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 1.1. Kød (og slagteaffald), fersk

3.2. Beskrivelse af produktet med betegnelsen i punkt 1:

Kød fra hele eller opskårne slagtekroppe af lam med de særlige egenskaber, der beskrives i punkt 5.2.

Slagtekroppene fra disse dyr har følgende særlige kendetegn:

a) Vægt: slagtekroppe fra væddere må veje højst 16 kg, mens slagtekroppe fra hunlam må veje højst 14 kg

b) Fedningsgrad: fra ringe (2) til normal (3) (forordning (EF) nr. 1249/2008)

c) Fra rosa til blegt rosa

d) Kropsbygning: kategori »O« (tilfredsstillende) og derover (forordning (EF) nr. 1249/2008)

e) Ingen skader fra slagteforberedelsen og uden hæmatomer

f) Fedtmarmorering: — ydre hvidt fast spæklag — indre hvidt spæklag, der dækker halvdelen, men aldrig det hele, af nyrerne.

Kød med den beskyttede geografiske betegnelse »Cordero de Extremedura« har følgende kendetegn:

— Rosa til blegt rosa kød.

— Organoleptiske egenskaber: kødet har en fortrinlig konsistens, en meget behagelig smag og en moderat intramuskulær fedtmarmorering. Kødet er meget mørt og magert. Det har en enestående aroma og duft og er meget saftigt som følge af den gode fedtfordeling og -kvalitet.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

De bedrifter, der producerer kød med den beskyttede geografiske betegnelse, er enten ekstensive eller semiekstensive brug, hvilket er typisk for området. Lammene avles og opdrættes i ekstensive brug.

Avlsmetoderne skal stemme overens med de teknikker og brug af naturressourcer, der anvendes i traditionelle ekstensive landbrug. Dyrene lever af de ressourcer, der er tilgængelige på græsgangene. Fårene er på græs hele året, og der suppleres om nødvendigt med hø, kerner, græs, biprodukter og kraftfoder, der hovedsagelig består af korn, olie- og proteinafgrøder. Hvor meget og hvor lang tid der gives fodersupplement afhænger af de ressourcer, der er til rådighed, og dyrenes behov.

Lammene bliver hos moderfårene og dier, indtil de vænnes af (når de er ca. 40 til 50 dage gamle). Når de er tre uger gamle, kan der suppleres med startfoder, der er særligt tilpasset lam. Når de er afvænnet, opstaldes og kontrolleres de enten på bedriftens eget område eller på registrerede gårde, hvor de opfedes og forberedes til slagtning. Deres foder baseres på kraftfoder, der hovedsagelig består af korn, olie- og proteinafgrøder og halm. Supplerende foder til slagtelam er hovedsagelig sammensat af korn, olie- og proteinafgrøder.

Slagtelam med den beskyttede geografiske betegnelse skal komme fra bedrifter, der er registreret hos kontrolorganet, og være lette at identificere, når de ankommer til slagteriet.

Slagtningen af lam og forberedelsen af slagtekroppene sker i slagterier og opskæringsvirksomheder, der kan påvise, at produkterne opfylder kravene i varespecifikationen, at faciliteterne lever op til den gældende lovgivning, at der findes passende registre til sikring af sporbarheden, og at der udføres periodisk kontrol. Denne foranstaltning har til formål at sikre, at den beskyttede geografiske betegnelse »Cordero de Extremadura« beskyttes og bevarer sin integritet. Det må højst tage to timer at transportere lammene fra oprindelsesbedriften til slagteriet. Således forhindres det, at transporten er stressende for dyrene og dermed også, at kødets kvalitet påvirkes af ændringer i pH-værdien som følge heraf.

Kontrolorganet kontrollerer både i forbindelse med forarbejdningen og opskæringen, at kvaliteten af slagtekroppene eller udskæringerne ikke forringes.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

Kød med den beskyttede geografiske betegnelse forsynes med et certificeringsmærke med teksten »Indicación Geográfica Protegida Cordero de Extremadura« eller EU-symbolet og kontrolorganets logo sammen med varebetegnelsen.

Uanset hvordan det beskyttede kød markedsføres til konsum, skal det forsynes med certificeringmærket — en nummereret etiket, der tydeligt identificerer produktet — for at undgå at skabe forvirring blandt forbrugerne.

4. Præcis afgrænsning af det geografiske område:

Produktionsområdet for den beskyttede geografiske betegnelse »Cordero de Extremadura« omfatter kun regionen Extremadura.

5. Tilknytning til det geografiske område:

5.1. Det geografiske områdes egenart:

De fønikiske, romerske og arabiske civilisationer beskyttede og udvidede fårefoldene i området, indtil der under Alfonso d. X blev dannet et fårehyrderåd »Honrado Concejo de la Mesta de los Pastores«, som udgør en milepæl i fåreavlen i Spanien.

Det geografiske område er hjemsted for de pågældende racer, en historisk tradition for fårehold samt traditionelle landbrugssystemer og -brug. De fysiske og geografiske kendetegn udgøres af eng- og græsarealer, der udnyttes til ekstensiv græsning og omfatter områder med nogle særlige kendetegn, der adskiller sig fra andre geografiske områder, herunder de geofysiske og edafologiske forhold, den særegne flora og fauna, græsningsarealerne, nedbøren, antallet af solskinstimer og klimaet.

Området udgøres af sletter og peneplaner i 200 til 800 meters højde. Området har et semiaridt middelhavsklima, der påvirkes af Atlanterhavet, en årlig gennemsnitlig temperatur på 16-17 °C, kolde vintre og varme somre. Den årlige nedbør er på mellem 450 og 850 mm, hvoraf de største mængder falder om vinteren og i starten af foråret, mens der slet intet falder om sommeren. Solen skinner mere end 3 000 timer om året.

Økosystemet er gennem århundreder blevet skabt ved menneskets påvirkning af middelhavsskovområderne, og det omfatter store arealer i Extremadura, hvor husdyrproduktionen traditionelt er indgået i en ekstensiv driftsform i fin balance mellem dyrearterne (husdyr og vilde dyr), miljøet og den menneskelige påvirkning. En stor del af dyrenes energiforbrug dækkes på græsgangene, som har en stor mangfoldighed af blomster, herunder mange etårige selvsåede planter.

5.2. Produktets egenart:

Kødet med den geografisk beskyttede betegnelse »Cordero de Extremedura« har følgende kendetegn:

a) Driftssystem. Lammene dier hos deres mødre, men indtil de vænnes af, kan der suppleres med kraftfoder, der hovedsagelig består af korn og bælgfrugter. Slagtelammene færdigfedes udelukkende i stald på kraftfoder og halm. Lammene må aldrig være mere end 100 dage, når de slagtes.

b) Forældrene til lam med den beskyttede geografiske betegnelse »Cordero de Extremedura« har følge racekendetegn: Moderfårene: Merino eller en blanding af Merino og Merino Precoz, Merino Fleischschaf eller Ile de France, forudsat at mindst 50 % af moderfårets ophav er Merino. Vædderne: Hvilken som helst type af racen Merino (Merino, Merino Precoz, Merino Fleischschaf, Ile de France og Berrichon du Cher), rene eller enkelthybrider.

5.3. Årsagssammenhængen mellem det geografiske område og produktets kvalitet (for BOB) og produktets særlige egenskaber, omdømme eller andre kendetegn (for BGB):

Ansøgningen om anerkendelse af »Cordero de Extremadura« som beskyttet geografisk betegnelse sker på grundlag af kødets særlige egenskaber og produktets omdømme.

a) Produktets særlige kendetegn:

Det møre og saftige kød, der har en særlig farve og fedtindhold, skyldes det for Extremadura karakteristiske driftssystem. Det fremgår af flere undersøgelser:

»Dette produktionssystem er karakteristisk for regionen Extremadura. Det er knyttet til økosystemet i området. Avls- og fodersystemerne samt racen er særlige for det beskyttede område, og det påvirker sammensætningen af og de organoleptiske egenskaber for okse- og lammekødet« (Sanudo et al., 1997 og Diaz et al., 2005).

Systemet, der er karakteristisk for Extremadura, er baseret på udnyttelsen af naturressourcerne på græsgangene, og sammen med den periode, lammene er hos moderfårene, samt foderet og slagtealderen, giver det lammekødet nogle særlige egenskaber, hvad angår mørhed, farve og saftighed.

b) Cordero de Extremaduras omdømme:

Husdyrsektoren i Extremadura har altid været en grundlæggende del af den regionale økonomi. Især fårehold har altid indtaget en fremtrædende plads, som det fremgår af historiske referencer som »El Catastro del Marqués de la Ensenada«, ifølge hvilken der i det attende århundrede var mere end 1 300 000 dyr.

Hertil kommer de talrige og billedlige referencer om kvaliteten af fårene (især Merino-racen) fra Extremaduras græsgange.

»Extremadura er et ord, som beskriver de landområder, hvor de vandrende får vintergræsser. »Extremar el rebaño« betyder at adskille moderfårene fra lammene, og Extremadura fik sit navn derefter. Regionen betegnes som Traslasierra-området, hvor man finder de store græsgange, som de lokale beboere havde forbud mod at benytte (»fårehyrderne begiver sig mod vintergræsgangene — la extremadura …« (med små bogstaver)«La Historia de Extremadura, redigeret af Hoy, Diario de Extremadura. 1997.

Ivan Sorapan henviser i »Medicina española contenida en proverbios vulgares de nuestra lengua«, 1616, til Extremadura, når han siger:

»takket være engene og agernfrugterne, produceres der kød til hele det gamle Kastilien, hoffet, Mácha, Kongeriget Toledo, Sevilla og Granada, …«

»Det siges, at de dyr, der avles i Extremadura, er berømte over hele verden, og at der alene på Guadianas breder græsser mere end 50 000 får om året.«

Der er ingen tvivl om, at lammekød spiller en vigtig rolle i Extremadura, da Extremaduras historie også handler om den traditionelle kogekunst og den ernæring, som de forskellige mennesker, der har beboet området, har indtaget. Historikere har i utallige citater gennem tiden fremhævet de fortræffeligheder, som lammekød fra Extremadura besidder:

— I »Historia Universal de la Primitiva y Milagrosa Imagen de Ntra. Sra. de Guadalupe« fra 1743, henvises der til kejser Karl V's gastronomiske præferencer: »Efter at have trukket sig tilbage til Yuste-klostret besøgte han hver måned prioren, både fordi han holdt meget af huset, og fordi hans ophøjede majestæt havde en forkærlighed for de får, der blev opfedet i området …«

— I »Guía del buen comer español«, 1952, af Dionisio Pérez skildrede den berømte doktor Thebusse køkkenet fra Extremadura og udpegede to retter, som han beskrev som majestætiske: La caldereta de los pastores (hyrdegryde) og el pollo caminero (vandringsmandens kyllingeret).

Cordero de Extremaduras nuværende omdømme:

Der findes et utal af populære opskrifter, hvori lam indgår som hovedingrediensen. Caldereta extremeña (lammeragout), Cochifrito de borrego (gryderet med lam), Carnero con orégano (lam med oregano), Chanfaina (blandet kødret), Manos de cordero (lammefødder) osv. (Recetario de Cocina extremeña Estudio de sus orígenes. Universitas Editorial, 1985).

Den geografisk beskyttede betegnelse »Cordero de Extremadura« er altså fortsat en traditionsrig spise, som helt op til vore dage har bevaret sit omdømme. Efterspørgslen på og brugen af produktet i restauranter og af gastronomer i området stiger hele tiden, og kødet anvendes også tit i nye retter (Nuevo Recetario de Cocina Extremeña, 2001).

Nyere studier har påvist det geografisk beskyttede køds særlige egenskaber:

— Caracterización de la calidad de la canal de los corderos con D. E.»Cordero de Extremadura« y »Cordero Manchego« (Alonso, I.; Sánchez, C.; Pardos, J. F.; Pardos, J. J.; Delfa, R.; Sierrra, I.; Fisher, A., 1999).

— Identificación y adecuación de la calidad y la composición de la carne de diferentes tipos ovinos europeos. Adaptación a las preferencias de los consumidores. Proyecto FAIR3-CT96-1768 »OVAX« (Sañudo, C et al., 1999).

— Evaluación de los caracteres cuantitativos y cualitativos de las canales de corderos obtenidas en distintos sistemas de explotación. (Maria de la Montaña López Parra, 2006).

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://aym.juntaex.es/NR/rdonlyres/694B12E7-A6EF-41B3-971A-2F72813DF862/0/PliegoIGP_Cordero.pdf

(1) EUT L 93 af 31.3.2006, s. 12.